নিজস্ব প্রতিবেদন : গঙ্গাবক্ষে ভ্রমণের জন্য এক দুর্দান্ত সুবিধা নিয়ে এল পরিবহন দফতর। ভেনিস, দুবাই, ব্যাঙ্ককের আদলে এবার কলকাতাতেও চালু হচ্ছে ওয়াটার ট্যাক্সি। মূলত বিদেশি পর্যটকদের কথা মাথায় রেখে এই পরিষেবা চালু করতে চলেছে রাজ্য পরিবহন দফতর। পাশাপাশি, সাধারণ নাগরিকরাও এই প্রমোদ ভ্রমণের মজা উপভোগ করতে পারবেন। জানা গেছে, মূলত ২টি রুটে চলবে এই ওয়াটার ট্যাক্সি। একটি রুট হবে মিলেনিয়াম পার্ক থেকে বেলুড় হয়ে দক্ষিণেশ্বর পর্যন্ত। অন্য রুটে মিলেনিয়াম পার্ক থেকে দক্ষিণেশ্বর হয়ে বেলুড় পর্যন্ত যাবে ওয়াটার ট্যাক্সি। দু'ক্ষেত্রেই আবার ফিরতি পথে মিলেনিয়াম পার্কে ফিরে আসবে ওয়াটার ট্যাক্সি। পরিবহন দফতর সূত্রে জানা গেছে, প্রায় ১৪ লাখ টাকা খরচ করে ৮ সিটের এই ওয়াটার ট্যাক্সি কিনেছে রাজ্য সরকার। দেশের মধ্যে একমাত্র বেনারসের গঙ্গাতেই চালু রয়েছে এই পরিষেবা। এবার রাজ্যেও গঙ্গাবক্ষে পর্যটনকে বিশ্বের দরবারে আরও আকর্ষণীয় করে তুলতে ওয়াটার ট্যাক্সি চালু করতে চলেছে মমতা বন্দ্যোপাধ্যায়ের সরকার।